
 ‘‘Πρώϊμη Ξενοκρατία στη Δυτική Ελλάδα’’
Ομιλία-συζήτηση με τον Ελευθέριο Σπετσιέρη στην Κοινο_Τοπία

[bookmark: _GoBack]H Εταιρεία Κοινωνικής Δράσης και Πολιτισμού Κοινο_Tοπία www.koinotopia.gr στα πλαίσια των δράσεων που πραγματοποιεί για την προαγωγή της παιδείας, της ιστορίας και του πολιτισμού οργανώνει ομιλία-συζήτηση την Παρασκευή 7 Δεκεμβρίου 2018 στις 9μμ με ομιλητή τον Εκπαιδευτικό, Φυσικό και Ιστοριοδίφη Ελευθέριο Σπετσιέρη και θέμα ‘‘Πρώϊμη Ξενοκρατία στη Δυτική Ελλάδα’’ στον πολυχώρο της Κοινο_Τοπίας, Μαιζώνος 139 και Παντανάσσης, 4ος όροφος (απέναντι από το Δημαρχιακό Μέγαρο). Μετά την ομιλία θα ακολουθήσει συζήτηση την οποία θα συντονίσει το στέλεχος της οργάνωσης Ειρήνη Σκώκου.
Μετά την υπαγωγή της Ελλάδος σε «μνημονιακή» σχέση με τις δανείστριες προς αυτή χώρες, ενώ ταυτόχρονα ανήκει στο Συνασπισμό «Ευρωπαϊκή Ένωση», οι λέξεις αποικία και προτεκτοράτο κυριαρχούν στις συζητήσεις και τα γραφόμενα σχετικά και με την τρέχουσα κατάσταση, καθώς η χώρα παραμένει μπλοκαρισμένη σε μια κρίση χωρίς προηγούμενο σε καιρό ειρήνης. Από το 2010 η κατάρρευση της Ελληνικής οικονομίας και η ουσιαστική χρεωκοπία του Ελλαδικού κράτους, είχε ως αποτέλεσμα και οικονομική εξάρτηση, ίσως για πολλά ακόμη χρόνια. Η καταστροφή αυτή οδήγησε σε μια ρητορική που μιλά μέχρι και για απώλεια της Εθνικής Κυριαρχίας.
Τον δέκατο ένατο αιώνα, οι Επτανήσιοι επινόησαν μια λέξη για την περίοδο της Βρετανικής κυριαρχίας, την οποία ονόμασαν ξενοκρατία –κυριαρχία των ξένων. Αυτή ήταν η πρώτη περίοδος στην ελληνική ιστορία κατά την οποία η αποικιοκρατία, η προστασία, η εξάρτηση και η ξένη κατοχή ήταν έννοιες κυριολεκτικές, και σε αυτήν πρέπει να εντοπιστούν οι απαρχές της ελληνικής εξάρτησης και «αποικιακής» κατάστασης. Το ιδιόρρυθμα αποικιακό κράτος που σχηματίστηκε κάτω από τη Βρετανική προστασία στα νησιά του Ιονίου – τα Επτάνησα, όπως τα αποκαλούμε εμείς οι Έλληνες - και η εμπλοκή των τότε Μεγάλων Δυνάμεων στην Εθνική Επανάσταση του 1821 κατά της Οθωμανικής Αυτοκρατορίας, η οποία κατέληξε σε ένα ανεξάρτητο Νέο-Ελληνικό κράτος και τάχιστα μετά βασίλειο, δύσκολα μπορεί να γίνει κατανοητή, αν δεν λάβουμε υπόψη πρώτα τη Γαλλική, τη Ρωσική και ειδικά τη Βρετανική ανάμειξη στα νησιά του Ιονίου, στη Δυτική Ελλάδα και στην μετέπειτα σταδιακά αυξανόμενη και μετά συρρικνούμενη Ελλαδική επικράτεια. Θα επιχειρήσουμε να δούμε μέσα από αναμφισβήτητα γεγονότα και συμπεριφορές ανθρώπων πρώτα της περιοχής μας, αν η ιδιοσυστασία ενός λαού ή αν προτιμάτε έθνους και οι σχέσεις του προς τους «άλλους», καθορίζουν με δραματική αναγκαιότητα τον τρόπο της πολιτειακής του συγκρότησης και της ιστορικής του συνειδητοποίησης, πέρα από το φράγμα των ιερών και ανίερων μύθων, των πολιτικών ιδιοτελειών και λοιπών συμφερόντων και φυσικά των ιδεολογικών προσωπείων που συνήθως παράγουν διαχρονικά ψεύδη. 

